Kukan, Eduard, poslanec Európskeho parlamentu (2017-03-31):
Najskôr k pánu Krajniakovi. Prekvapila ma jeho myšlienka, že by bolo dobré zrušiť Európsky parlament. Považoval by som to za rezignáciu na možnosť, aby ľudia priamo hovorili do práce a fungovania inštitúcie Európskej únie. Keď hovoríme o tom, že Európsky parlament je najdemokratickejšia inštitúcia, tak to nie je fráza, je to pravda. Europoslanci boli zvolení občanmi jednotlivých členských štátov a ich záujmy zastupujú. Chcem poznamenať, že europarlament dosť často brzdí rôzne návrhy alebo postupy Európskej rady alebo Európskej komisie a v záujme naozaj občanov. Ja som si nestačil zapísať, pán poslanec, prepáčte, všetky vaše otázky. Či obhajujeme národné záujmy? Áno. Ja považujem za, Európsku úniu za dobrý projekt, za progresívny projekt, za životaschopný projekt, za najlepší projekt, ktorý tu bol počas novodobej histórie, a z toho pramenia aj moje odpovede na vaše jednotlivé otázky. Hlasoval som za zbavenie imunity pani Marine Le Pen, pretože nešlo iba o to, že ona tam niečo uverejnila, ona je doma stíhaná aj za to, že peniaze, ktoré dostala do Európskeho parlamentu používala protizákonne, používala na financovanie vlastnej politickej strany. A sloboda slova nie je obmedzená. Sorry, prepáčte, ale jeden poslanec Európskeho parlamentu za to, čo povedal na pôde parlamentu, raz dostal pokutu 6-tisíc euro, raz dostal pokutu 3-tisíc euro a podobne. Je to slávny, v úvodzovkách, európsky kolega Janusz Korwin-Mikke, ktorý napríklad povedal, že prečo chcú ženy rovnaký plat ako muži, veď sú, prepáčte, no, menej rozvinuté, nepoužívam jeho slová. O jednej kolegyni povedal proste, že negri, Amerika, rôzne také urážlivé veci. A predseda parlamentu, či už to bol Schulz a teraz Tajani, udeľujú pokuty za takéto vyjadrovanie a všetci im tlieskame. Asi toľko. Pán Klus, Kosovo, Krym. No, v súčasnom čase je veľmi ťažké si predstaviť, že sa situácia na Kryme zmení a že Krym bude vrátený do suverenity Ukrajiny, ale hovoriť o tom musíme. Hovoriť o tom musíme, politicky je to správne, aby sa to spomínalo, a ktovie, aký bude budúci vývoj, to nikdy nemožno predpovedať. Takže v takejto rétorike, myslím si, že musíme zostať. Pokiaľ ide o Kosovo, ja už som povedal, že s Kosovom Európska únia bude riešiť takú otázku, že napríklad v blízkom čase by mali dostať občania Kosova možnosť voľne cestovať do schengenského priestoru, tak ako to majú ďalšie krajiny v regióne západného Balkánu, takže bola s nimi podpísaná asociačná dohoda. Je taká možnosť, že Európska komisia to urobí a nie jednotlivé členské štáty. Takže v tomto zmysle som povedal, že budúcnosť Kosova si vieme predstaviť v Európskej únii. Pán poslanec Blaha, príspevok Slovenska k otázkam migrácie. No, myslím si, že tu môžeme hovoriť o konkrétnom príspevku, pretože na rozdiel od toho, keď táto situácia začala a keď nám aj naši kolegovia v europarlamente nadávali do xenofóbov a Neeurópanov a fašistov pomaly, dnes predsa len sa to posunulo a máme na tom zásluhu, pretože na bratislavskom summite už naši kolegovia boli ochotní počúvať a teraz dokonca sú ochotní aj počúvať a diskutovať o našich problémoch, o našich návrhoch, takže v tomto sa posunulo ďalej, tak ako to my chceme a na Slovensku máme na tom záujem. Pokiaľ ide o brexit, my sme sa desili, že počas nášho predsedníctva nám najviac práce zaberie brexit, no viete, že sme museli čakať na list, ktorý britská premiérka poslala až teraz, takže tam sme toho nemohli nejakým spôsobom veľa urobiť. Pán Viskupič, chcel by som poďakovať pánovi Budajovi za ocenenie nášho vyhlásenia. Ono to poteší, keď niečo urobíte a všimnú si to, takže ďakujeme, ďakujeme aj my za to. Korupcia, keď niekto je skutočný bojovník proti korupcii, tak by sa mal vždy takto aj správať, to je môj komentár na vašu otázku. A líderstvo, líderstvo. No ja som myslel, že Európa nemá lídrov takých, ako boli Adenauer a podobní politici, to my na Slovensku nevyriešime. Ja som mal na mysli Európsku úniu, ktorá v tomto čase, keď naozaj stojíme na križovatke a potrebujeme lídrov s víziou, s analýzou, takých nemáme, takí sa musia narodiť alebo ešte ich musíme vypestovať. Macedónsko, Jaro, potom ti poviem. (Smiech v pléne.) Ďakujem pekne. (Potlesk.)